歲暮歸自城中一病垂死病起遣悶四首  其三
作者：楊萬里
朝代：宋

paragraphs: 食罷游東園，慨然傷我懷。
昨日卧病時，自謂不復來。
入門大風起，萬松聲頓哀。
病骨念不堪，欲行重徘徊。
裴徊南齋前，小倦坐苔階。
齋前花不多，亦有兩古梅。
似知我至此，頃刻忽盡開。
多情梅間竹，偃風特奇哉。
不知喜風舞，爲復怯風回。
萬象皆迎春，我獨老病催。
明日能來否，且歸撥爐灰。